אולי כבר יצא לכן להתקל בדירה של מרב ועומר בכתבה של אביטל ברוידא ב-ynet (שיצאה גם בגיליון לאישה של תחילת החודש). הכתבה ריגשה אותי מאוד והתגובות החמות שהגיעו בעקבותיה ריגשו אותי עוד יותר. חשוב לי לספר לכן על תהליך העיצוב מנקודת המבט שלי, במיוחד מכיון שיש כל כך הרבה דברים טובים בדירה הזו מלבד התקציב המצומצם.
הסיפור שלי עם מרב ועומר הוא סיפור אהבה, אהבה ממבט ראשון. נפגשנו לראשונה בדירת חדר וצ׳ופצ׳יק בתל אביב וכבר בפגישה הזו הבנתי שמדובר בזוג מקסים ונעים וקיויתי שהם יבחרו בי לעצב להם את הדירה. איך ידעתי? אני טובה בלקרוא אנשים, אבל זה התחדד לי כשהם ביקשו שנחשיב את בגירה החתולה שלהם בעיצוב הבית. מבחינתי כל מי שמתייחס לחיית המחמד שלו כאל חלק מהמשפחה הוא אדם מיוחד. הקליק בינינו היה מיידי ותהליך העיצוב היה פשוט כיפי במיוחד.
בשלב הראשון בנינו לוח השראה בפינטרסט כשיצאנו לימי הרכישות יחד, ידעתי שהדירה הזו הולכת לצאת משגעת. איך ידעתי? כל פריט ופריט שנכנס ללוח ההשראה היה בעל גיק שיק מטריף (וחנונית שכמוני מתה על גיקים). כמו תמיד, התחלנו את התהליך בבחירת פלטת צבעים והחומרים לבית. הצבעים שנבחרו היו צבעים חמימים, רגועים ונעימים ואותה הפלטה בוריאציות שונות עוברת כחוט השני בין החדרים השונים בבית. הצבע הכללי שנבחר לבית הוא footsteps. אבל לפני שאתם רצים לצבוע, חשוב לקרוא את הפוסט על איך לבחור צבע לבן לבית (אחד הפוסטים הכי נקראים בבלוג ובו טיפים לבחירת הצבע הלבן המושלם לבית).
השיפוץ כלל חלוקה מחדש של החלל, החלפת המטבח, חיפוי הרצפה בפרקט, החלפת הריצוף בכל הבית, החלפת החלונות והדלתות ושיפוץ של שני האמבטיות ולא לשכוח, סטיילינג לכל הבית… בקיצור- ה-כ-ל! לפני השיפוץ החלוקה של הדירה הייתה מסורבלת והיו בה הרבה חללים לא נוחים כמו מרפסת שירות צרה, שירותים צפופים וחדר ארוך וצר. אחד ההנאות הגדולות שלי כמעצבת, היא לקחת דירה ולהתחיל לחלק אותה מחדש. בשלב התכנון, כל האפשרויות עדיין פתוחות בפני ואין תחושה מספקת יותר מהיכולת לקחת חלל ולהעניק לו משמעות חדשה על ידי חלוקה חכמה. כך לדוגמא, בחלל המרכזי, החלקוה החדשה מייצרת מסדרון כפול משני צידיו של הקיר המרכזי אשר מחלק את החלל ומגדיר את פינת האוכל אשר מפרידה בין הסלון לבין המטבח.
המטבח הוא מטבח פורמייקה פשוט בצבע ירוק פיסטוק ושאר האלמנטים העיצוביים נבחרו בשחור ולבן עם נגיעות של זהב. הקוים הנקיים של המטבח בשילוב עם השחור ולבן הניצחיים. אבל המטבח הזה הוא לא רק יפה, הוא בהחלט גם אופה (אני בעצמי טעמתי עוגת בננה מדהימה שמרב אפתה במטבח הזה). יש מספר דברים שהופכים את המטבח המעוצב הזה לנהדר במיוחד. הראשון, הוא החלון המשקיף לנוף ירוק (זה לא פוטושופ, זה באמת הנוף מהחלון). השני הוא הקשר בין דלפק הישיבה לבין מיקום הכיריים אשר מאפשר הכנת חביתות והגשתם ישר לצלחות לארוחת בוקר מהירה. הפרש הגובה בין השיש לדלפק, מאפשרים דיבור בגובה העיניים בין מי שמבשל לבין מי שיושב וגם מגן מפני השפרצות חמות. היתרון השלישי של המטבח הוא הפינה שהצלחנו להציל ממוות בטוח. כל מי שיצא לו לעצב לאחרונה מטבח, יודע שבמקרה שגורלן של הפינות במטבח הוא להתבטל. בעבר היו פתרונות כמו מג׳יק קורנר, או מדף פתוח. אבל היום הגישה היא לחסל את הפינה ודי. במטבח הזה, הצלחנו להציל את הפינה בין המטבח לפינת האוכל. זאת על ידי פתיחת דלת מתחת לדלפק הישיבה. ניתן לראות את הדלת בין כיסאות הבר השחורים. תוספת אחסון חביבה וניצול חכם של פינה שדינה לא היה טוב במיוחד.
בצד השני של החלל המרכזי, ממוקם לו הסלון. ספה גדולה ומפנקת בצבע טורקיז בהיר היא הרהיט המרכזי בסלון. שימו לב לכרית הישיבה שמורכבת מיחידה אחת (ולא משתי כריות). הספה יכולה לשמש לשנ״צ או לאורח שמגיע ללון. מעל הספה נתלו 6 תמונות של איורי אלמוגים אשר רכשנו באינטרנט (מרב ועומר שניהם מאוד אוהבים לצלול כך שהתמונות האלו מיד שבו את ליבנו). המנורות מעל לספה הוזמנו גם הם מהאינטרנט ואני כל כך שמחה על המציאה השווה הזו!
במהלך השיפוץ הוחלט להוריד את התריסים שבויטרינה ולהחליף לחלון זכוכית נקי ושקוף. את הכסף שנחסך בתריסים, יכולנו להשקיע בוילון אטום שנרכשברוזבד (בשני גוונים יפייפיים), בכדי שניתן יהיה להחשיך את החדר בעת הצורך. את עיצוב הסלון השלמנו עם כורסאת נדנדה בצבע חרדל (עם גב בדוגמאת פיפטה בשחור ולבן), אשר משמשת גם ככורסאת הנקה, אבל לגמרי משתלבת בסלון של מבוגרים. למה? כי אין סיבה להשקיע בכורסאת הנקה שאין מה לעשות איתה אחר כך… הרבה יותר חכם להשקיע ברהיט שישאר לאורך זמן. השטיח המקסים הוזמן מאורבן אאוטיפטרס והוא מוסיף אלמנט צעיר ורענן לסלון. פינת האוכל מתאפיינת במראה רגוע ונעים. מקום מושלם לשבת לארוחה משפחתית, לארח חברים ואפילו לשבת עם הלפטופ ולעבוד קצת. השולחן הלבן נרכש באיקאה ולו הותאמו כיסאות העץ המושלמים האלו מפיקאפ. ואיך אפשר פינת אוכל בלי מנורה חתיכית מעליה? את המנורה הסופר מגניבה הזו מצאנו אצל עקי בשוק הפשפשים. בהתחלה, אני מודה, שלקח קצת זמן לשכנע שזו המנורה המושלמת עבור הפינה… אבל כמו בכל החלטה, הרגשתי שמרב ועומר סומכים עליי. ואיך אפשר בלי קצת הומור? מעל לפינת האוכל נתלתה תמונה של פנדה אסטרונאוט שנראית כמו איזה פורטרט ממלכתי מודרני שמקומו הטבעי הוא במרכז החלל. התמונה הזו נבחרה בקפידה לפינת האוכל לאחר שעות של שיטוטים ב-Society 6. כשהעלתי את התמונה ללוח הפינטרסט המשותף כתבתי: ״אני רק אניח את זה כאן״… ועומר השיב: ״איך אפשר לטעות עם חיות בחליפת אסטרונאוט״?
עכשיו ברור למה אני מאוהבת בהם?
מצידו השני של קיר פינת האוכל נמצאת פינת העבודה ממוקמת היכן שפעם היה מעין מסדרון רחב שבו הצטבר המון בלאגן. המסדרון הכפול מייצר תנועה נעימה בבית כך שניתן להגיע מנקודה לנקודה בקלות. בתוך הנישה, נתלתה פלטה מסנדוויץ ליבנה המשמשת כשולחן עבודה ומאחוריה, טפט ציפורים עדין שמצאנו ברוזבד. מכיון שהפינה הזו ממוקמת באמצע הדירה, נפתח חלון צר וארוך לחלל מרפסת השירות בכדי שיאפשר כניסה של אור לפינת העבודה. החלק האהוב עליי בפינה הזו היא הספריה שבעצם ממוקמת במסדרון ומשמשת את חלל העבודה. הספריה משלבת בין קונסטרוקציית ברזל ומדפים מסנדוויץ׳ ליבנה. הקיר מאחור נצבע בצבע כחול מעושן (1172T של טמבור). אני אוהבת את הרעיון שניתן לעבור במסדרון ולקחת ספר ולהמשיך איתו לסלון או לחדר השינה. מי אמר שצריך הרבה מקום בשביל ספריה?
בקצה המסדרון ממוקם החדר של יואב שגם הוא כבר הספיק לככב במגזין המצוין 9instyle בכתבה מפרגנת במיוחד שגרמה לי להסמיק קלות. אחד הדברים החשובים לי בעיצוב חדר ילדים, הוא לעצב חדר שיגדל עם הילד. החדר ממשיך את פלטת הצבעים הפסטלית שמאפיינת את הבית. הקיר הראשי ובו דלת יציאה לבלקון קטנטן, נצבע בצבע ירוק פיסטוק מנטה משגע (0989p ממניפת טמבור לכל מי שרוצה לדעת). על הקיר תלינו תמונות של חיות בהן התאהבנו קשות. הן מתוקות במיוחד ויוכלו להתאים גם לתינוק רך וגם לילד גדול יותר.
עוד מעולם החיות, בחרנו שלישיית מתלי חיות מעץ מתוקות במיוחד שהזמנו מכאן ומקשטות את הקיר. את השטיח המשגע הזמנו מאורבן אאוטפיטרס והוא הגיע בבוקר שבו נקבע יום הצילומים (אם זה לא סימן משמים, אני לא יודעת מה כן). הצורות הגיאומטריות של השטיח, יחד עם הצבעוניות המשגעת שלו, נותנות לחדר אופי ייחודי וכמו כל פריט אחר בחדר, גם הוא מתאפיין בשיק יוניסקס הורס… אפילו שיש בו ורוד! כי חדרי ילדים נטולי מגדר, זה השחור החדש ואם מדברים על שחור… שימו לב לכרית הפנדה המהממת! אותה ניתן למצוא כאן.
חדרי האמבטיה בדירה היו קטנים, צפופים, לא נוחים ולא תיקניים (לפי תקנות הבנייה). חדר האמבטיה של הילדים נשאר באותו הגודל, עם שינויים במיקום של האסלה והכיור. הרצפה חופתה באריח פשוט בשלושה גוונים. כשחושבים על פתרונות יצירתיים, ניתן להגיע לתוצאות מעוצבות במחיר שווה לכל נפש. בתכנון המקורי של חדר הרחצה של ההורים, הצליחו באורח פלא להכניס לחלל שמתאים בגודלו לשירותי אורחים מרווחים, אסלה, כיור וגם מקלחת. ועכשיו חידה ומי שיענה נכונה יקבל נקודה: מה קורה כשמנסים לדחוס בחלל יותר מידי דברים? נכון! מתקבל חלל מסורבל ומרגיז. בתכנון החדש, הוגדל חדר הרחצה של ההורים לתוך חדר ההורים. כך התקבלה יחידת הורים נעימה עם חדר רחצה מפנק ורחב. מכיון שההרחבה של חדר הרחצה הגיעה על חשבון המיקום של הארון, נוצר צורך ביצירת נישה עבור ארון בחדר. כך הארון עבר לנישה חדשה אשר נוגסת קצת מחדר השירות וקצת מפינת העבודה.
הארון קיבל מראה יוקרתי למרות שגם הוא עשוי מפורמייקה. מה הסוד? ארון בגוון כהה יחסית עם ידיות לבנות, תמיד יראה כמו הזמנה מיוחדת במיוחד אם הוא טמון בנישה. מיטה לבנה בקוים נקיים נרכשה באיקאה. השידות לצד המיטה אותרו אף הן בשוק הפשפשים. חצי הקיר נצבע בכחול המעושן של קיר הספריה והוא מעניק לחדר תחושה נעימה ורגועה. להשלמת המראה נבחרה תמונת ציפורים שהוזמנה מכאן. כפי שכבר למדנו מהפוסט אורח של לירון לגבי חיות טוטם, כשבוחרים תמונה לחדר השינה הזוגי, חשוב לבחור בתמונה שמייצגת זוגיות. אני חושבת שבמקרה הזה, אין ספק שהתמונה מוסיפה אוירה של רוגע וזוגיות לחדר.
תודה רבה, איזה כיף לשמוע.
מקסים ממש. בעיקר איך שהכל משתלב בחלל בכזו הרמוניה.
תודה רבה מיטל! איזה כיף לשמוע!
כמה שהכל מקסים ונעים! הכי אהבתי את נגיעות הזהב בכל מיני מקומות ואת המנורות הפזורות ברחבי הבית.
אני חובבת זהב מושבעת. לפעמים זה אפילו קצת מוגזם.
קרן כמה שאת מוכשרת!
הדירה הזו פשוט מעוררת בי שמחה. והאמת כל הדירות שאת מעצבת עושות לי את אותה תחושה.
תחושה של בית שגרים בו. בית שאתה קם בבוקר ויש לך תגמול אסטתי לכל מה שיש בו וכל פרט ופרט בו שייך במאה האחוזים לבעלי הבית.
נכון שאת בחרת איתם, אבל יש בך את הכשרון ליצור את האופי של הדירות שאת מעצבת ברמת רזולוצייה מדויקת להפליא למי שגר שם.
אני כל כך אוהבת את השילובים שלך. את השוק של הפשפשים יחד עם איקיאה יחד עם אורבן יחד עם הכל. פשוט מעורר השראה.
מעל הכל אני אוהבת לקרוא אותך. תמיד אני יכולה להרגיש מי גר שם . את מקצוענית על בדרך העבודה שלך. כל כך מדוייקת עד לפרטים הכי קטנים וכיפיים שהם בסופו של דבר עושים את כל הבית. יש תמיד בעיצוב שלך הומור ואופטימיות נצחית. מקסים!!
העלת לי חיוך ענקי על הבוקר והותרת אותי ללא מילים.
תודה רבה על כל מה שכתבת. זה תמיד מסקרן אותי לדעת איך אנשים חווים את התמונות של הבתים והאם האוירה מצליחה לעבור. אין ספק שהתמונות של שירן יפייפיות. אני במיוחד אוהבת את התקריבים שמצליחים להראות את הפרטים הקטנים שבעיצוב.
על כל מילה ומילה.
שוחחנו על הדירה הזו ואמרתי לך כמה את מוכשרת.
איזה עיצוב מיוחד, נעים עם אנרגיות טובות של בית חם ורגוע.
משום מה חשבתי שכתבתי את תגובתי כאן כבר אז.
אני מאד אוהבת את עיצובייך ואת גישתך ללקוחותייך.
את חושבת גם בגדול , אבל ממש לא מוותרת על הדברים הקטנים. מקסים!
בתקציב לא גדול – על כך במיוחד מגיעה לך הערכה ענקית.
מחכה לראות כבר את הדירה הבאה.
את אכן זכית להצצה לפני כולם. לא יכולת להגיב על הפוסט, כי רק עכשיו פרסמתי אותו. כנראה שראית את הכתבה באקסנט.
תודה על התגובה החמה.תמיד כיף לשמוע ממשהי כל כך מוכשרת שהיא אוהבת את העבודה שלי.
ראיתי ועדיין אני זוכה לראות המון בתים של לקוחות שלי בתים יפים, מעוצבים, נעימים ועדיין אני מאד מאד מתלהבת מעיצובייך מלאי התעוזה, מקוריים, וכל כך יפים. המשיכי לעצב עוד ועוד בכשרונך הנפלא.
הדבר הכי מדהים בעיני הוא איך כל דירה שאת מעצבת שונה לחלוטין מחברתה, ויש לה אופי ייחודי שלא דומה לשום דירה אחרת שרואים. זה השילוב המנצח של כישרון עיצוב יחד עם התחברות ללקוחות.
2. השטיח המטריף בחדר הילדים. מקנאה בתינוק המתוק שזוכה לפגוש אותו כל יום.
תודה רבה, איזה כיף.
אוהבת מאוד את הבחירות שלך ומסכימה שהטפט יכול להיות נפלא בחדר השינה.
מה הדבר הראשון שהייתם רוצים לראות כשאתם מתעוררים.
תודה על התגובה מחממת הלב.